การปฏิรูปภาษีของอินเดีย
เมื่อต้นเดือน ส.ค.ที่ผ่านมา รัฐสภาอินเดียได้มีมติเป็นเอกฉันท์ในการผ่านกฎหมายภาษีสินค้าและบริการแห่งชาติฉบับใหม่ (GST Tax ซึ่งมีความคล้ายคลึงกับภาษีมูลค่าเพิ่ม หรือ VAT ในเมืองไทย) กฎหมายภาษีดังกล่าวถือได้ว่าเป็นการปฏิรูปที่มีความสำคัญที่สุดนับตั้งแต่นายกรัฐมนตรี โมดี เข้ารับตำแหน่งในปี 2557 และจะเป็นรากฐานสำคัญในการปฏิรูปให้อินเดียกลายเป็นตลาดเดียวกันทั้งประเทศ ทั้งในแง่ของสินค้าและบริการ โดยในปัจจุบันระบบภาษีทางอ้อมที่แตกต่างกันไปในแต่ละรัฐของอินเดียเป็นอุปสรรคสำคัญสำหรับการค้าขายภายในประเทศระหว่างรัฐต่างๆ ซึ่งเป็นบ่อเกิดของปัญหาด้านโครงสร้างของเงินเฟ้อมาโดยตลอด ระบบภาษีแบบใหม่นี้จะทำให้การค้าขายภายในประเทศมีประสิทธิภาพมากขึ้น เป็นแหล่งรายได้ที่มั่นคงของภาครัฐ และช่วยส่งเสริมการลงทุนจากนักลงทุนต่างชาติ
15 ส.ค. 2559

เมื่อต้นเดือน ส.ค.ที่ผ่านมา รัฐสภาอินเดียได้มีมติเป็นเอกฉันท์ในการผ่านกฎหมายภาษีสินค้าและบริการแห่งชาติฉบับใหม่ (GST Tax ซึ่งมีความคล้ายคลึงกับภาษีมูลค่าเพิ่ม หรือ VAT ในเมืองไทย) กฎหมายภาษีดังกล่าวถือได้ว่าเป็นการปฏิรูปที่มีความสำคัญที่สุดนับตั้งแต่นายกรัฐมนตรี โมดี เข้ารับตำแหน่งในปี 2557 และจะเป็นรากฐานสำคัญในการปฏิรูปให้อินเดียกลายเป็นตลาดเดียวกันทั้งประเทศ ทั้งในแง่ของสินค้าและบริการ โดยในปัจจุบันระบบภาษีทางอ้อมที่แตกต่างกันไปในแต่ละรัฐของอินเดียเป็นอุปสรรคสำคัญสำหรับการค้าขายภายในประเทศระหว่างรัฐต่างๆ ซึ่งเป็นบ่อเกิดของปัญหาด้านโครงสร้างของเงินเฟ้อมาโดยตลอด ระบบภาษีแบบใหม่นี้จะทำให้การค้าขายภายในประเทศมีประสิทธิภาพมากขึ้น เป็นแหล่งรายได้ที่มั่นคงของภาครัฐ และช่วยส่งเสริมการลงทุนจากนักลงทุนต่างชาติ 
สำหรับนักลงทุน มีประเด็นหลักๆ 2 ประการ ที่ต้องจับตามอง ประเด็นแรก ขั้นตอนการอนุมัติจากรัฐต่างๆ อาจจะล่าช้าได้ จากการที่มีบางรัฐจะได้รับผลกระทบเชิงลบจากระบบภาษีใหม่นี้ ทำให้เป้าหมายที่จะเริ่มต้นระบบใหม่ภายในเดือน เม.ย.ปีหน้าอาจจะเป็นไปได้ยาก แต่สุดท้ายน่าจะมีการตกลงกันได้จากกรอบการเจรจาที่ยังมีความยืดหยุ่นสูง และอำนาจทางการเมืองของพรรครัฐบาลในปัจจุบันที่ยังแข็งแกร่ง
ประเด็นที่สอง รัฐบาลอาจจะต้องใช้เวลามากขึ้นในการปฏิรูปที่ดินและตลาดแรงงานที่ยังคงเป็นประเด็นถกเถียงกันอย่างกว้างขวางในสังคมอินเดีย จากทั้งฝ่ายที่ได้เปรียบและเสียเปรียบจากการปฏิรูปในเรื่องดังกล่าว โดยรัฐบาลน่าจะเลือกที่จะให้ความสำคัญกับการดำเนินการด้านกฎหมายภาษี GST ก่อน และรอให้การเลือกตั้งในรัฐอุตตรประเทศในช่วงปีหน้าผ่านไปเสียก่อน ซึ่งถ้าพรรครัฐบาลสามารถเอาชนะได้ในรัฐนี้ ก็น่าจะเป็นแรงส่งให้การปฏิรูปในเรื่องที่ดินและแรงงานสามารถทำได้ง่ายยิ่งขึ้น
ระบบภาษีใหม่ของอินเดียไม่ได้เป็นเพียงข่าวดีเดียวจากกลุ่มประเทศเกิดใหม่ในเอเชีย ประเทศอื่นๆ ก็มีพัฒนาการที่ดีขึ้นเช่นเดียวกัน ไม่ว่าจะเป็นอินโดนีเซียที่มีการนิรโทษกรรมด้านภาษี หรือประเทศไทยที่มีการลงทุนด้านโครงสร้างพื้นฐานที่ดีขึ้น ประกอบกับเงินทุนที่ยังคงไหลเข้าสู่ภูมิภาคนี้ จึงเป็นหนึ่งในเหตุผลที่นักวิเคราะห์หลายแห่งได้ให้น้ำหนักการลงทุนมากขึ้นกับหุ้นในภูมิภาคเอเชีย (ไม่รวมญี่ปุ่น)